NÕUKOGU OTSUS 2010/336/ÜVJP,

14. juuni 2010,

ELi tegevuste kohta relvakaubanduslepingu toetamiseks Euroopa julgeolekustrateegia raames

EUROOPA LIIDU NÕUKOGU,

võttes arvesse Euroopa Liidu lepingut, eriti selle artikli 26 lõiget 2 ja artikli 31 lõiget 1,

ning arvestades järgmist:

Oma 11. detsembri 2006. aasta järeldustes tervitas nõukogu õiguslikult siduva rahvusvahelise relvakaubanduslepingu väljatöötamisele suunatud protsessi ametlikku algust ning märkis tunnustavalt, et ÜRO liikmesriikide selge enamus, kaasa arvatud kõik liidu liikmesriigid, toetas ÜRO Peaassamblee resolutsiooni 61/89. Nõukogu kinnitas taas, et liit ja selle liikmesriigid kavatsevad kõnealuses protsessis aktiivselt osaleda, ning rõhutas, et selles protsessis on suur tähtsus koostööl teiste riikide ja piirkondlike organisatsioonidega.

ÜRO peasekretär moodustas 28 liikmest koosneva valitsusekspertide töörühma, mis peab jätkama võimaliku relvakaubanduslepingu sõlmimise kaalumist. Valitsusekspertide töörühm pidas kogu 2008. aasta jooksul koosolekuid ja jõudis järeldusele, et lepingu sõlmimist on vaja täiendavalt kaaluda ning et asjakohane tegevus peaks toimuma ÜRO raames järk-järgult, avatud ja läbipaistval moel. Valitsusekspertide töörühm kutsus üles riike, kellel on selleks võimalused, andma taotluse korral abi seda vajavatele riikidele.

Oma 10. detsembri 2007. aasta järeldustes tervitas nõukogu ÜRO valitsusekspertide töörühma loomist ja väljendas kindlat usku, et õiguslikult siduv üldine instrument, mis on kooskõlas riikide asjakohasest rahvusvahelisest õigusest tulenevate olemasolevate kohustustega ja millega kehtestatakse tavarelvade impordi, ekspordi ja üleandmise ühised rahvusvahelised standardid, aitaks olulisel määral kaasa tavarelvade ebasoovitava ja vastutustundetu leviku tõkestamisele.

ÜRO Peaassamblee võttis 24. detsembril 2008. aastal vastu resolutsiooni 63/240 pealkirjaga „Relvakaubandusleping: tavarelvade impordi, ekspordi ja üleandmise ühiste rahvusvaheliste standardite kehtestamine”, millega loodi avatud töörühm, et täiendavalt uurida valitsusekspertide töörühma aruande neid elemente, mille suhtes võiks saavutada konsensuse nende lisamiseks lõpuks sõlmitavasse õiguslikult siduvasse lepingusse, milles käsitletakse tavarelvade importi, eksporti ja üleandmist. Avatud töörühm pidas 2009. aastal kaks koosolekut ja esitas ÜRO Peaassambleele aruande, märkides, et reguleerimata tavarelvadega kauplemise ja nende ebaseaduslikule turule kõrvalesuunamise probleemi käsitlemiseks tuleks võtta rahvusvahelisi meetmeid.

ÜRO Peaassamblee võttis 2. detsembril 2009. aastal vastu resolutsiooni 64/48 pealkirjaga „Relvakaubandusleping”, milles otsustati korraldada 2012. aastal relvakaubanduslepingu alane ÜRO konverents, et töötada välja õiguslikult siduv dokument, mis sisaldaks võimalikult kõrgetasemelisi tavarelvade üleandmise alaseid ühiseid rahvusvahelisi standardeid. Resolutsioonis otsustati samuti, et avatud töörühma järgnevad koosolekud peetakse kui ÜRO konverentsi ettevalmistuskomitee koosolekud.

Võttes arvesse 2010. aasta mais kehtivuse kaotava otsuse 2009/42/ÜVJP raames võetud meetmeid, vajadust teha ettevalmistusi eduka relvakaubanduslepingu alase ÜRO konverentsi korraldamiseks 2012. aastal ning resolutsioonis 64/48 esitatud soovitusi eesmärgiga tagada võimalikult ulatuslik ja tõhus osavõtt konverentsist, peaks liit toetama ÜRO konverentsile eelnevat ettevalmistusprotsessi tagamaks, et konverents on võimalikult kaasav ja sellel on võimalik esitada konkreetseid soovitusi tulevase relvakaubanduslepingu elementide kohta. Liidu toetus relvakaubanduslepingu protsessile peaks sisaldama meetmeid kolmandate riikide selliste riiklike ekspordi- ja impordikontrollisüsteemide loomise toetuseks, mis oleksid kooskõlas tulevase relvakaubanduslepinguga,

ON VASTU VÕTNUD KÄESOLEVA OTSUSE:

Artikkel 1

1. Relvakaubanduslepingu toetamiseks võtab liit meetmeid, mille eesmärk on:

toetada relvakaubanduslepingu alasele ÜRO konverentsile eelnevat ettevalmistusprotsessi tagamaks, et konverents on võimalikult kaasav ning sellel on võimalik esitada konkreetseid soovitusi tulevase lepingu elementide kohta;

toetada ÜRO liikmesriike erialaste teadmiste kogumisel ja parandamisel riiklikul ja piirkondlikul tasandil, et rakendada tõhus relvade üleandmise kontroll ning seeläbi tagada, et tulevane relvakaubandusleping on jõustudes võimalikult tõhus.

2. Lõikes 1 nimetatud ülesannete täitmiseks korraldab liit järgmise projekti:

Eespool nimetatud projekti üksikasjalik kirjeldus on esitatud lisas.

Artikkel 2

1. Käesoleva otsuse rakendamise eest vastutab liidu välisasjade ja julgeolekupoliitika kõrge esindaja (edaspidi „kõrge esindaja”).

2. Artikli 1 lõikes 2 osutatud projekti elluviimisega tegeleb ÜRO Desarmeerimisuuringute Instituut (UNIDIR).

3. UNIDIR täidab oma ülesandeid kõrge esindaja vastutusel. Sel eesmärgil sõlmib kõrge esindaja UNIDIRiga vajalikud kokkulepped.

Artikkel 3

1. Artikli 1 lõikes 2 osutatud projekti rakendamise lähtesumma on 1 520 000 eurot.

2. Kulutusi, mida rahastatakse lõikes 1 sätestatud summast, hallatakse vastavalt liidu üldeelarve suhtes kohaldatavatele menetlustele ja eeskirjadele.

3. Järelevalvet lõikes 1 osutatud summa nõuetekohase haldamise üle teostab Euroopa Komisjon. Sel eesmärgil sõlmib ta UNIDIRiga rahastamislepingu. Rahastamislepingus sätestatakse, et UNIDIR tagab liidu abi nähtavuse, mis vastab selle suurusele.

4. Komisjon püüab sõlmida lõikes 3 nimetatud rahastamislepingu niipea kui võimalik pärast käesoleva otsuse jõustumist. Komisjon teavitab nõukogu kõigist protsessi käigus ilmnevatest raskustest ning teatab nõukogule rahastamislepingu sõlmimise kuupäeva.

Artikkel 4

Kõrge esindaja annab nõukogule aru käesoleva otsuse rakendamise kohta, tuginedes iga piirkondliku seminari, ava- ja lõpuürituse ning kõrvalürituse järel koostatavatele regulaarsetele aruannetele. Aruanded koostab UNIDIR ja nende alusel viib nõukogu läbi hindamise. Komisjon annab teavet artikli 1 lõikes 2 nimetatud projekti rakendamise finantsaspektide kohta.

Artikkel 5

1. Käesolev otsus jõustub selle vastuvõtmise päeval.

2. Käesolev otsus kaotab kehtivuse 24 kuu möödumisel artikli 3 lõikes 3 nimetatud rahastamislepingu sõlmimisest. Otsus kaotab kehtivuse kuue kuu möödumisel selle jõustumisest, kui selleks ajaks ei ole sõlmitud nimetatud rahastamislepingut.

(1) ELT L 17, 22.1.2009, lk 39.

LISA

1. Eesmärk

Käesoleva otsuse üldine eesmärk on toetada relvakaubanduslepingu alasele ÜRO konverentsile eelnevat ettevalmistusprotsessi tagamaks, et konverents on võimalikult kaasav ja sellel on võimalik teha konkreetseid soovitusi tulevase relvakaubanduslepingu elementide kohta, ning toetada ÜRO liikmesriike erialaste teadmiste kogumisel ja parandamisel riiklikul ja piirkondlikul tasandil, et rakendada tõhus relvade ekspordi- ja üleandmiskontroll.

2. Projekti kirjeldus

2.1. Projekti eesmärk

Projekt on suunatud järgmiste konkreetsete eesmärkide saavutamisele:

a) relvakaubanduslepingu alasele ÜRO konverentsile eelneva ettevalmistusprotsessi toetamine, muu hulgas järgmiste tegevuste abil: i) ÜRO liikmesriikides, kodanikuühiskonnas ja tööstuse esindajate hulgas suurendatakse teadlikkust, teadmisi ja arusaamist relvakaubanduslepingu alasest protsessist; ii) soodustatakse võimalikult paljude ÜRO liikmesriikide kaasavat, aktiivset ja tõhusat osalemist ettevalmistuskomitee koosolekutel, mis toimuvad ajavahemikul 2010–2011; iii) tehakse kindlaks ja formuleeritakse konkreetsed ettepanekud relvakaubanduslepingu sisu, sealhulgas lepingu võimalikult suure ulatuse, kehtestatavate kriteeriumite ja taotletava mõju kohta; iv) kolmandates riikides edendatakse võimalikult kõrgetasemeliste standardite kehtestamist relvakaubanduslepingus, tuginedes seejuures piirkonnas saadud kogemustele ja piirkondlikele õiguslikele vahenditele; v) toetatakse 2012. aasta konverentsi ettevalmistamist, tugevdades osalejate läbirääkimissuutlikkust;

b) toetatakse vastavaid kolmandate riikide jõupingutusi ekspordi- ja üleandmiskontrollisüsteemide loomiseks, parandamiseks ja ellurakendamiseks, muu hulgas järgmiste tegevuste abil: i) antakse abi litsentseerimissüsteemide loomiseks ja ellurakendamiseks; ii) antakse abi tulevase relvakaubanduslepingu rakendamiseks ettenähtud riikliku kontrolli, muu hulgas piirikontrolli ning relvaekspordi ja relvade üleandmise kontrolli nõuetelevastavuse parandamiseks ja teostamiseks; iii) toetatakse relvaeksporti ja -importi käsitlevate riiklike ja piirkondlike aruannete koostamist, et suurendada relvakaubanduse läbipaistvust ja sellealast vastutust; iv) relvakaubanduse läbipaistvuse ja sellealase vastutuse suurendamist toetatakse osalemisega ÜRO tavarelvastuse registri (UN ROCA) tegevuses; v) toetatakse riikide jõupingutusi väike- ja kergrelvade märgistamisel ja jälgimisel.

2.2. Projekti tulemused

Projekti rakendamise tulemused on järgmised:

a) suurenevad ÜRO liikmesriikide teadlikkus, teadmised ja arusaamine relvakaubanduslepingu protsessist;

b) ÜRO liikmesriigid osalevad ulatuslikumalt ja sisulisemalt 2010.–2011. aastal kokku tulevas ettevalmistuskomitees, muu hulgas formuleerides konkreetseid ettepanekuid võimalikult suure rakendusalaga ja kõrged standardid kehtestava relvakaubanduslepingu sisu kohta;

c) suureneb kolmandate riikide teadlikkus tavarelvade ekspordikontrollisüsteemide struktuurist ja toimimisest, muu hulgas tänu toetusele, mida antakse tulevase relvakaubanduslepingu rakendamiseks vajaliku riikliku kontrolli, sealhulgas piirikontrolli ning relvaekspordi ja relvade üleandmise kontrolli nõuetelevastavuse parandamiseks ja teostamiseks;

d) paraneb andmete kogumine ja arvestuse pidamine relvade kohta, muu hulgas tänu märgistamisele ja jälgimisele, andmete esitamisele UN ROCAle riikide poolt ning osalevate riikide riikliku ekspordikontrollivõime paranemisele.

2.3. Tegevuse kirjeldus

Projekti raames korraldatakse seitse piirkondlikku seminari, ava- ja lõpuüritus, kuni kolm kõrvalüritust ja levitatakse teavet tulemuste kohta.

Piirkondlikud seminarid toimuvad kolme päeva jooksul sihtpiirkondades kindlaks määratavates asukohtades.

2.3.1. Piirkondlike seminaride struktuur

Seminaride käigus toimuvad järgmised ettekanded ja arutelud:

Esimene osa (1. PÄEV ja 2. PÄEV (esimene pool)): a) relvakaubanduslepingu üldine ülevaade, taust, võimalik kohaldamisala ja kriteeriumid jne; b) riikide ja piirkondade seisukohad relvakaubanduslepingu suhtes, sh liidu ettekanne oma seisukohast kõnealuse lepingu suhtes; c) muud relvakaubanduslepingu aspektid, sh läbipaistvus ja abimeetmed; d) soovituste formuleerimine ettevalmistuskomitee istungitel tehtava töö korraldamiseks.

Teine osa (2. PÄEV (teine pool) ja 3. PÄEV): a) tavarelvakaubanduse riiklike ja piirkondlike kontrollisüsteemide, sh nõukogu 8. detsembri 2008. aasta ühise seisukoha 2008/944/ÜVJP (millega määratletakse sõjatehnoloogia ja -varustuse ekspordi kontrolli reguleerivad ühiseeskirjad) (1) tutvustamine; b) litsentseerimissüsteemide loomise ja rakendamise aspektid, sh õiguslikud ja haldusalased aspektid; c) tulevase relvakaubanduslepingu rakendamiseks ettenähtud riikliku kontrolli, muu hulgas piirikontrolli ning relvaekspordi ja relvade üleandmise kontrolli nõuetelevastavuse ja teostamise aspektid; d) relvade kohta andmete kogumise ja arvestuse pidamise aspektid, sh relvade ekspordi ja üleandmise alased riiklikud ja piirkondlikud aruanded; e) ÜRO ROCA roll ja tegevus, sh abi andmine riiklike aruannete registrile esitamiseks; f) rahvusvahelised ja riiklikud väike ja kergrelvade märgistamist ja jälgimist käsitlevad instrumendid ning nende rakendamiseks antav abi.

Kolmepäevastel seminaridel käsitletakse töörühmades relvakaubanduslepingu konkreetseid aspekte.

2.3.2. Seminaridel osalejad

Piirkondlikel seminaridel osalejateks on:

a) piirkonna riikide diplomaatiline ning sõjaliste/kaitsestruktuuride töötajad, eelkõige asutustest, mis vastutavad relvakaubanduslepinguga seotud riiklike poliitikate eest, muu hulgas relvakaubanduslepingu ettevalmistuskomitees osalevad riikide saadikud;

b) piirkonna riikide tehniline ja õiguskaitse valdkonna töötajad, eelkõige ekspordikontrolli-, tolli-, ja õiguskaitseasutuste töötajad (kaks osalejat riigi kohta);

c) rahvusvaheliste ja piirkondlike organisatsioonide, piirkonnas asuvate valitsusväliste organisatsioonide, mõttekodade ja kohaliku/piirkondliku tööstuse esindajad;

d) UNIDIRi ja ÜRO desarmeerimisküsimuste büroo (UNODA) esindajad (tavarelvastuse teenistusest ja piirkondlikust teenistusest, sealhulgas vajaduse korral kohalikest keskustest);

e) riikide ja rahvusvaheliste üksuste tehnilised eksperdid, kes on spetsialiseerunud tavarelvade ekspordikontrolli aspektidele, sh liidu eksperdid ja tööstuse esindajad.

Piirkonna suurusest sõltuvalt oodatakse igale seminarile 45 kuni 80 osalejat. Iga kutsutud riigi üks diplomaat või sõjalise struktuuri ametnik osaleb iga seminari esimeses osas ning teises osas osaleb iga kutsutud riigi tehnilise ja õiguskaitse valdkonnaga tegelev ametnik. Igale seminarile kutsutavad riigid ja osalejad valib UNIDIRi esitatud ettepaneku alusel kõrge esindaja, kes konsulteerib pädevate nõukogu organitega.

Tuleks tagada piisav nii tehniliste kui ka poliitiliste liidu ekspertide osalemine seminaril.

2.3.3. Sisend: uurimistöö tegemine

Selleks, et ÜRO raames toimiva protsessi jaoks anda õigeaegselt asjakohasel teabel põhinevaid sisulisi andmeid, on rõhku vaja panna uurimistöö tegemisele. UNIDIR tellib pädevatelt uurimisinstituutidelt või sõltumatutelt ekspertidelt 12 taustauuringut, milles keskendutakse mõnele projekti ja piirkondlike seminaridega seotud põhiaspektile. UNIDIR esitab kõrgele esindajale relvakaubanduslepingu konkreetsete aspektide osas arvestatavaid kogemusi omavate võimalike uurimisinstituutide ja sõltumatute ekspertide koondnimekirja. Kõrge esindaja valib koondnimekirja alusel ja nõukogu pädevate organitega konsulteerides välja kõige sobivamad.

2.3.4. Seminaride toimumiskohad

Piirkondlikud seminarid korraldatakse järgmistele rühmadele:

a) üks seminar Põhja- ja Lõuna-Ameerika ning Kariibi mere piirkonna jaoks;

b) üks seminar Lähis-Ida jaoks;

c) üks seminar Põhja-, Lääne- ja Kesk-Aafrika jaoks;

d) üks seminar Ida- ja Lõuna-Aafrika jaoks;

e) üks seminar Ida-Aasia ja Vaikse ookeani piirkonna jaoks;

f) üks seminar Lõuna- ja Kesk-Aasia jaoks;

g) üks seminar „Laiema Euroopa” piirkonna jaoks.

Seminaride võimalikud toimumiskohad on:

a) Buenos Aires või Rio de Janeiro (Põhja- ja Lõuna-Ameerika ning Kariibi mere piirkonna jaoks);

b) Kairo või Beirut (Lähis-Ida jaoks);

c) Rabat või Accra (Põhja-, Lääne- ja Kesk-Aafrika jaoks);

d) Nairobi või Johannesburg (Ida- ja Lõuna-Aafrika jaoks);

e) Jakarta või Peking (Ida-Aasia ja Vaikse ookeani piirkonna jaoks);

f) New Delhi või Astana (Lõuna- ja Kesk-Aasia jaoks);

g) Moskva või Belgrad („Laiema Euroopa” piirkonna jaoks).

Lõplikud toimumiskohad määratakse kindlaks eesmärgiga ressurssid maksimaalselt ära kasutada, hoida süsinikuheitmetega seotud keskkonnamõju võimalikult madal ning arvestades kohalikul tasandil olemasolevat toetust. UNIDIR esitab toimumiskohtade valimiseks põhjendatud ettepanekud, mida kõrge esindaja koos pädevate nõukogu organitega konsulteerides analüüsib ja millele annab oma heakskiidu.

2.3.5. Ava- ja lõpuüritus

Avaüritus on ühepäevane üritus, millel tutvustatakse projekti eesmärke rahvusvahelisele üldsusele ja oodatakse kodanikuühiskonna, teadlaste ja valitsusväliste organisatsioonide panust, et tagada toetus projektile. Projekti tulemuste tutvustamiseks korraldatakse ühepäevane lõpuüritus. Nende ürituste lõplikud toimumiskohad määratakse kindlaks vastavalt piirkondlike seminaride toimumiskoha valimiseks kehtestatud menetlusele. Avaürituse võib isegi pidada 2010. aasta juulis kokku tuleva ettevalmistuskomitee kohtumise raames, sõltuvalt nõukogu otsuse vastuvõtmise kuupäevast.

2.3.6. Kõrvalüritused

Esimene kõrvalüritus korraldatakse 1. komitee raames (ÜRO Peaassamblee 65. istungjärgu ajal) 2010. aasta oktoobris, et suurendada New Yorki tulnud sidusrühmade teadlikkust projektist ja arutada mõningaid relvakaubanduslepingu sõlmimise protsessiga seotud konkreetseid sisulisi aspekte.

Teine kõrvalüritus peetakse 2011. aastal New Yorgis toimuva relvakaubanduslepingu ettevalmistuskomitee neljanda koosoleku raames, et tutvustada New Yorki tulnud sidusrühmadele projekti käigus selleks ajaks saavutatud tulemusi.

Kolmas kõrvalüritus korraldatakse esimese komitee raames (ÜRO Peaassamblee 66. istungjärgu ajal) 2011. aasta oktoobris, et tutvustada New Yorki kogunenud sidusrühmadele projekti käigus selleks ajaks saavutatud tulemusi.

2.4. Väljund – materjalide levitamine

ARUANNETE AVALDAMINE

Pärast iga seminari ja üritust koostatakse lühike aruanne, milles tehakse kokkuvõte arutelude tulemustest ning relvakaubanduslepingu protsessiga seoses tehtud ettepanekutest ja ideedest ning arutlusel olnud tehnilistest aspektidest. Inglise keeles koostatavad seminaride aruanded tehakse kättesaadavaks internetis ja neid levitatakse elektroonilistel andmekandjatel.

Koostatakse lõpparuande kavand, milles analüüsitakse seitsme piirkondliku kohtumise ja muude projekti raames korraldatavate ürituste kokkuvõtlikke aruandeid, ning seda tutvustatakse märkuste esitamiseks kokkuvõtval lõppseminaril. Lõpparuanne tehakse kättesaadavaks internetis ja seda levitatakse elektroonilistel andmekandjatel. Lõpparuande kokkuvõte tehakse kättesaadavaks internetis ja paberkandjal.

3. Kestus

Projekti rakendatakse 24 kuu jooksul alates artikli 3 lõikes 3 nimetatud rahastamislepingu sõlmimisest.

4. Kasusaajad

Kõnealuse projekti kasusaajateks on ÜRO liikmesriigid, eelkõige relvakaubanduslepinguga seotud riiklike poliitikate kujundamise eest vastutavad riigiasutused, ekspordikontrolliasutused ning tolli- ja õiguskaitseasutuste ametnikud, kellel on vaja tugevdada oma eriteadmisi, et tulevase relvakaubanduslepingu raames tagada vastutustundlik relvakaubandus ja hoida ära tavarelvade vastutustundetu levik. Konkreetsete kasusaajate riikide valik tehakse UNIDIRi koostatava kasusaajate koondnimekirja alusel, mis esitatakse analüüsimiseks ja heakskiitmiseks kõrgele esindajale, kes konsulteerib pädevate nõukogu organitega.

5. Rakendusüksus

Käesoleva otsuse rakendamine tehakse ülesandeks UNIDIRile. UNIDIR täidab oma ülesandeid kõrge esindaja vastutusel. UNIDIR teeb koostööd ÜRO desarmeerimisbürooga ja relvakaubanduslepingu alase ÜRO konverentsi ettevalmistuskomiteede büroo liikmetega.

UNIDIR teeb vajaduse korral koostööd piirkondlike organisatsioonide, mõttekodade, valitsusväliste organisatsioonide ja tööstusega. UNIDIR tagab liidu toetuse nähtavuse selliselt, et see on kooskõlas toetuse suurusega.

(1) ELT L 335, 13.12.2008, lk 99.